Diari Oficial de la Generalitat Valenciana


Sumari del DOGV 9667, del 23-08-2023 (2023/8876)

RESOLUCIÓ d'1 de juny de 2023, del director general de Qualitat i Educació Ambiental, per la qual es formula la declaració d'impacte ambiental del projecte de nova línia mixta de mitja tensió a 20 kV de titularitat particular per al subministrament al pou Toyuelo II, del terme municipal de Gestalgar. Expedient: (2530567) 021/2022/AIA.
------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9667

Data del DOGV
:   23-08-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/8876


Data del document
:   01-06-2023

Organisme emissor
:   Conselleria d'Agricultura, Desenvolupament Rural, Emergència Climàtica i Transició Ecològica

Tipus de document
:   Resolució

Descriptors 

:   * Conselleria d'Agricultura, Desenvolupament Rural, Emergència Climàtica i Transició Ecològica
    * impacte ambiental

RESOLUCIÓ d'1 de juny de 2023, del director general de Qualitat i Educació Ambiental, per la qual es formula la declaració d'impacte ambiental del projecte de nova línia mixta de mitja tensió a 20 kV de titularitat particular per al subministrament al pou Toyuelo II, del terme municipal de Gestalgar. Expedient: (2530567) 021/2022/AIA. [2023/8876]  
  
«Declaració d'impacte ambiental  
Expedient: (2530567) 021/2022/AIA.  
Títol: Nova línia mixta de mitjana tensió a 20 kV de titularitat particular per a subministrament a pou Toyuelo II.  
Promotor: Comunitat de Regants Aguas de Cheste-Chiva.  
Òrgan substantiu: Servei Territorial d'Indústria, Energia i Mines.  
  
Ref. òrgan substantiu: ATLINE/2020/38/46.  
Localització: terme municipal de Gestalgar.  
  
Antecedents i descripció del projecte  
Consta com a antecedent l'expedient (1863793) 8/2017/AIA en què s'emet un informe de determinació d'abast de l'estudi d'impacte ambiental del projecte de la línia elèctrica per a proveir un pou de reg. Aquest pou, propietat de la Comunitat de Regants Aguas de Cheste-Chiva, disposa d'un pou de reg denominat Toyuelo II dotat d'una bomba d'extracció alimentada per un grup electrogen de 800 kVA. El projecte de captació del pou i conducció fins a la bassa Urrea va ser sotmés a avaluació d'impacte ambiental (expedient (1855407) 48/2014/AIA), i mitjançant la Resolució de 9 de febrer de 2015 se'n va emetre la DIA. Segons consta en l'expedient, el pou disposa de concessió d'aigües atorgada per la Resolució de la Presidència de la Confederació Hidrogràfica de Xúquer de 29 de març de 2007.  
La Comunitat de Regants Aguas de Cheste-Chiva, promou un Projecte d'una nova línia mixta de mitjana tensió a 20 kV de titularitat particular per a subministrament a pou Toyuelo II i un centre de transformació en el terme municipal de Gestalgar.  
La instal·lació a 20 kV projectada disposarà del punt d'entroncament en un nou suport intercalat propietat d'I-De Redes Eléctricas Inteligentes, SAU, sobre la línia aèria a 20 kV existent denominada L-3 Chulilla de l'STR Losa del Obispo. Des d'aquest suport es derivarà una línia aèria de mitjana tensió a 20 kV, de propietat particular, amb conductor tipus 47-AL1/8ST1A (LA-56), i que constarà de 48 suports metàl·lics de gelosia, i una longitud total de 5.171 metres. L'últim suport disposarà d'un entroncament aeri/subterrani des d'on partirà una línia subterrània de mitjana tensió tipus 12/20 kV HEPRZ1 de 3 x 240 mm² Al, de 30 m de longitud, fins a centre de transformació, també de titularitat particular, de potència 630 kVA, i des d'on se subministrarà energia elèctrica en baixa tensió a la bomba submergida del pou de reg.  
  
  
Tramitació administrativa  
En data 7 de febrer de 2022, aquest òrgan ambiental va rebre l'ofici del Servei Territorial d'Indústria, Energia i Mines en què se sol·licitava l'avaluació d'impacte ambiental per al Projecte nova línia mixta de mitjana tensió a 20 kV de titularitat particular per a subministrament a pou Toyuelo II en el terme municipal de Gestalgar. Aquest ofici conté el certificat d'informació pública i absència d'al·legacions i s'acompanya de la documentació següent:  
- Sol·licitud del promotor.  
- Projecte.  
- Estudi d'impacte ambiental.  
- Document de síntesi.  
- Estudi d'integració paisatgístic.  
- Informe favorable condicionat del Servei Territorial de Medi Ambient.  
- Informe favorable condicionat de la Confederació Hidrogràfica del Xúquer.  
- Decret del diputat de l'àrea d'infraestructures que autoritza i condiciona les obres per a l'encreuament aeri de la línia sobre la carretera CV-379 en el punt quilomètric 19+365.  
- Annex tècnic en què s'augmenta la distància de seguretat de la línia elèctrica.  
- Informe favorable condicionat de la Direcció General de Cultura i Patrimoni.  
- Plec de condicions i normes de seguretat en prevenció d'incendis forestals.  
Amb data 22 de març de 2023 es va remetre a l'òrgan substantiu una sol·licitud d'informe de la Direcció del Parc Natural del Túria.  
En data 17 de maig de 2023, l'òrgan substantiu remet un ofici en què adjunta l'informe favorable condicionat de la Direcció del Parc Natural del Túria.  
D'acord amb el certificat remés, l'òrgan substantiu va realitzar la informació pública de l'expedient mitjançant un anunci en el DOGV de 26 de febrer de 2021 i en la pàgina web de la Conselleria d'Economia Sostenible. Durant el període d'informació pública no s'han rebut al·legacions al projecte.  
Vist l'àmbit en el qual es desenvolupa el projecte i les seues característiques, aquest òrgan disposa d'elements de judici suficients per a continuar amb el procediment d'avaluació d'impacte ambiental.  
  
  
Consideracions ambientals  
1. Localització.  
La línia entronca amb l'L-3 Chulilla de l'STR Losa del Obispo, propietat d'I-De Redes Eléctricas Inteligentes, SAU, i acaba en el pou Toyuelo II. La línia es desenvolupa íntegrament en l'RN 2000, en la zona ZEPA Alt Túria i Serra del Negrete (ES0000449) i en el paisatge de rellevància regional Gorges del Túria i entorn de Chera (PRR 15). Part de la línia elèctrica es desenvolupa en l'àrea d'interfase del PORN del Túria sense afectar l'àrea objectiu de conservació. Tota la línia elèctrica disposarà de mesures per a la protecció de l'avifauna contra la col·lisió i l'electrocució en línies elèctriques d'alta tensió.  
2. Traçat.  
El traçat d'una línia elèctrica té una gran influència en l'impacte que pot produir. L'arrancada de la línia està subjecta a les condicions de l'empresa subministradora i el final de la línia ha de ser el centre de transformació, situat en l'interior de la parcel·la en la qual està situat el pou. El punt d'entroncament està situat uns 600 m al sud del nucli urbà de Gestalgar, al sud del riu Túria i segons el PATRICOVA, fora de la zona inundable. El traçat va per una zona de caràcter forestal travessada per una vall agrícola. No afecta sòl forestal estratègic ni forests d'utilitat gestionades per aquesta conselleria. Creua la senda de Chiva a Chulilla de 20 m d'amplària i diversos barrancs tributaris del riu Túria. Els suports del projecte estaran situats en propietat particular, amb les autoritzacions dels propietaris tant per als suports com per al vol de la línia. La majoria dels suports estan al costat de camins existents, asfaltats o de terra, o en parcel·les agrícoles a què es pot accedir per la mateixa parcel·la.  
  
Els suports que presenten problemes d'accessibilitat són:  
- El suport núm. 1 (entroncament) es troba a 36 m d'un camí asfaltat, sense dificultats per a condicionar-hi l'accés.  
- Els suports 6, 7, 8, 9 i 10 es projecten sobre un antic camí abandonat i sense a penes vegetació que coincideix amb la sendera PR-CV-291.  
  
- L'accés als suports 3, 6, 7, 8, 9 i 10 necessiten un treball previ de condicionament. En el cas del suport 3, els treballs es limitaran a desbrossar matoll, apartar pedres i omplir amb terra algun desnivell més significatiu que es trobe en el traçat. La longitud del camí d'accés és de 36 metres. Per a accedir als suports 6, 7 i 8 es condicionarà la pista d'accés de 175 m accedint des del camí que hi ha en la parcel·la 37, polígon 7. Per a l'accés als suports 9 i 10 es condicionarà la superfície de l'antic camí, accedint des del camí que hi ha en la parcel·la 37, polígon 7, amb una longitud a preparar de 97 m. En els tres casos, la pista d'accés no necessitarà més de 2,5 m d'amplària per a permetre el pas d'una retroexcavadora, un xicotet camió amb ploma i un vehicle tot terreny. Una vegada acabada la instal·lació, es bloquejarà el camí obert mitjançant pedres o cavallons per a evitar l'entrada de vehicles. Considerant que els accessos es realitzen sobre antics camins i les característiques del terreny i del trànsit que han de suportar, es considera que l'impacte d'aquestes obres és no significatiu, i no és necessària la restitució a l'estat original.  
  
El traçat triat realitza quatre encreuaments amb la Vereda de Chiva a Chulilla, amb tots els suports situats fora de la senda. També travessa quatre barrancs, amb els suports dins de la zona de policia, fora de la zona de domini públic hidràulic de la zona de servitud. Els suports necessaris per a l'encreuament de la carretera CV-379 es realitza dins de la zona d'afecció de 50 m, però fora de la zona de domini, servitud i límit d'edificació. S'efectuaran 18 suports en zona forestal i el traçat de la línia compresa entre els suports 5 i 16 coincideix amb la sendera PR-CV-291, sense que cap suport s'execute dins de la sendera.  
  
3. Inventari ambiental. Identificació i valoració d'impactes ambientals.  
Relleu i geomorfologia. La fisiografia de la zona afectada, juntament amb les característiques pròpies de l'actuació (sense grans moviments de terres), permeten no pressuposar impactes considerables sobre la fisiografia existent. S'extremaran les precaucions en els moviments de terra necessaris per a l'accés als suports 3 i del núm. 6 al 10, ja que és l'única zona sense camí en bon estat i en una zona amb pendent acusat. El traçat descarta l'obertura de nous camins.  
Hidrologia subterrània. La instal·lació permetrà augmentar l'extracció d'aigua en l'equivalent a 4 hm³/any. De l'anàlisi efectuada en l'EIA, basada en l'estudi preliminar per a la identificació i caracterització de les masses d'aigua subterrània de les conques intercomunitàries (realitzada pel Ministeri de Medi Ambient el 2005) es dedueix que d'uns recursos disponibles de 44,55 hm³/any es bomben, per al seu aprofitament, un total de 10,78 hm³/any, la qual cosa dona un coeficient d'explotació baix, i per això l'augment de cabal que permet la nova instal·lació no afecta significativament al balanç hídric total.  
Hidrologia superficial. L'orografia de la zona condiciona l'existència de nombroses rambles, barrancs, rierols i fonts. No hi ha afecció a les fonts. La línia travessa cinc cursos d'aigua no permanents. L'afecció a nivell de vol del cablejat és inevitable. Alguns suports i part de la línia queden situats en la zona de policia dels llits. S'hauran de complir les condicions particulars i generals de la Resolució de 10 de juny de 2013, de la Confederació Hidrogràfica del Xúquer.  
  
Sòl. Ateses les característiques de l'actuació prevista, no s'esperen afeccions en l'edafologia de la zona. L'actuació no implica la modificació de l'ús del sòl. L'afecció de sòl forestal a nivell de vol del cablejat és de 1.909 m, i això suposa el 37 % de la longitud de la línia.  
  
Flora i fauna. La vegetació forestal correspon a la de la forest típica mediterrània amb predomini d'espècies com ara el pi blanc, coscolla, argilaga, margalló, romer, timó, poliol, sajolida, cua de gat, espígol, te de Marjana, dent de lleó, malrubí, hipèric o herba de Sant Joan, borratja i un llarg etcètera. L'impacte sobre la vegetació només serà permanent en el lloc on se situen els suports, atesa la poca entitat de l'adaptació dels accessos i la seua escassa utilització. La major part de la zona presenta una vegetació arbustiva i arbratge dispers de pi blanc jove o en regeneració. No s'han observat exemplars de Ruscus aculeatus. Atés el caràcter mòbil de la fauna, l'estudi d'impacte ambiental analitza una zona més àmplia que la realment afectada per la línia, diferenciant entre la comunitat lligada a la massa forestal i la comunitat lligada al matoll, i posa l'accent en la importància de les espècies cinegètiques per pertànyer la zona al vedat de caça Sociedad de Montes de Gestalgar. També conté un quadre de les espècies d'especial rellevància que, per la seua importància, raresa, vulnerabilitat, estan incloses en els catàlegs previstos de fauna amenaçada i aquelles incloses en l'annex I de la directiva d'aus.  
Per part del director general de Medi Natural i d'Avaluació Ambiental, en data 11 d'abril de 2017, s'ha emés la resolució de valoració preliminar de repercussions sobre la Xarxa Natura 2000. D'acord amb aquesta, es considera que les àrees d'interés per a la conservació de la natura presents en l'àmbit del projecte no resultaran afectades de manera negativa; en el cas de l'àguila cuabarrada, el lloc de cria es troba prou allunyat (2 km), per la qual cosa, sempre que s'incorporen les mesures preventives establides en el Reial decret 1432/2008, de 29 d'agost, no es preveu afecció; la llúdria és una espècie que sol trobar-se en els llits i no resultarà afectada; l'afecció sobre els hàbitats no serà significativa, atés que la superfície a afectar no serà elevada. D'acord amb tot això es conclou que el projecte no tindrà efectes apreciables sobre la Xarxa Natura 2000 i no ha de sotmetre's a avaluació detallada dels seus efectes sobre aquesta.  
Paisatge. L'actuació s'emmarca en el paisatge de rellevància regional Gorges del Túria i entorn de Chera (PRR 15), paisatge de caràcter agroforestal caracteritzat per una fisiografia aturonada on conflueixen vessants i barrancs més abruptes de vocació forestal, i extensions d'orografia més suau en les quals s'obrin pas el Túria i els seus afluents procedents de la serra, dedicada a l'agricultura de secà o de regadiu i amb implantació d'infraestructures antròpiques com: carreteres, nucli de població de xicoteta entitat, infraestructures agrícoles (canals, basses i pous de reg, bancals de pedra...), habitatges dispersos, etc. En l'estudi d'integració paisatgística es mostra que la conca visual de l'actuació està molt limitada, reduint-se als voltants del seu traçat i justificant que les mesures adoptades en el disseny de la línia compleixen els criteris generals d'ordenació i integració paisatgística de l'article 8 de la LOTUP i els principis directors de la implantació d'infraestructures sobre el territori establits en la Directriu 129 de l'estratègia territorial de la Comunitat Valenciana.  
  
Patrimoni. En l'expedient consta un informe favorable de la Direcció General de Cultura i Patrimoni de data 18 d'octubre de 2021, que considera que les mesures preventives recollides en l'estudi d'impacte ambiental són les adequades per a la nul·la afecció en el patrimoni etnològic. Aquestes mesures consisteixen a abalisar les restes d'un antic forn de calç als voltants del suport 5 i la realització del seguiment arqueològic intensiu dels moviments de terres dels suports 4 i 5, 14 i 15, 33, 34, 35, 36, 38, 42, 44, 45, 46 i 47 i dels seus entorns, per presència de restes arqueològiques. En cas de localització de jaciments o d'afecció als existents, es notificarà als ST de Cultura i Esport de València i s'adoptaran les mesures que la inspecció determine.  
  
Emissions. El motor de combustió interna actual produeix emissions sonores, fums, vapors de combustible i moviment de vehicles per a aprovisionar el depòsit de combustible. La nova línia i el seu centre de transformació produiran sorolls i emissions electromagnètiques de baixa intensitat, per la qual cosa no es considera necessari prendre mesures correctores.  
Incendis. En l'EIA es preveu el compliment del Decret 150/2010, de 24 setembre, pel qual s'hauran de realitzar tractaments a la vegetació considerant una franja equivalent a la zona de servitud del vol de la línia més una zona de seguretat que dependrà del tipus d'instal·lació i arbratge, i la instrucció tècnica complementària ITC-LAT 7, que defineix les distàncies dels conductors. Apareix l'efecte negatiu de baixa intensitat sobre la vegetació i el paisatge, per la qual cosa no s'estima necessari aplicar mesures específiques més enllà de les relatives a l'afecció a la flora i fauna. La substitució del motor tèrmic per la línia elèctrica redueix substancialment el risc d'incendi. El funcionament del grup electrogen està prohibit durant els dies de nivell 3 d'alerta per incendis forestals i s'elimina el transport i emmagatzematge de combustible en zona forestal.  
4. Fase de construcció. Identificació i valoració d'impactes ambientals.  
Durant la fase de construcció es produeixen impactes més intensos que en la fase d'explotació, però de curta duració, en forma de preparació d'accessos, sorolls, emissions de pols, generació de residus, circulació de vehicles, eliminació de vegetació. Es preveuen accions correctores sobre el soroll, la pols, de protecció de la vegetació, la circulació de maquinària, les zones d'apilament i mesures de prevenció d'incendis forestals. Les accions i els terminis d'execució previstos (31 dies laborables) són:  
- Replanteig dels suports: 1 dia.  
- Excavació i fonamentació: 10 dies.  
- Muntatge dels suports: 15 dies.  
- Estesa del conductor: 5 dies.  
A aquests treballs se'ls ha d'afegir dos dies de descàrrega, connexions i posada a punt del centre de transformació, que s'estima que l'impacte produït siga mínim.  
Els impactes detectats i les seues accions correctores són:  
- Sòl i flora. Es desbrossarà en 49 zones per a suports, amb una grandària de 3,4 x 3,4 m, amb un total de 566 m². S'adequaran accessos d'una amplària de 2,5 m i longitud i 308 m, amb una superfície de 771 m². Aquestes operacions duraran aproximadament 10 dies en què es produiran soroll i pols, que desapareixeran després de finalitzar-les. En ser la superfície d'actuació i el temps d'execució reduïts i realitzar-se sobre camins preexistents, no s'esperen efectes significatius sobre la compactació del sòl ni sobre la hidrologia. Es prestarà especial atenció i se sol·licitarà autorització per a executar els suports que estiguen dins de la zona de policia dels llits.  
La terra vegetal excavada s'apilarà separada de la resta de terra per a la seua posterior extensió, perquè el sòl no perda possibilitats de regeneració.  
- Fauna i paisatge. Els treballs impliquen un augment del trànsit i de la presència humana en el lloc, que pot comportar el desplaçament d'alguns exemplars i modificar negativament la percepció del paisatge. Per la curta duració de l'impacte, l'efecte és temporal.  
- Vies pecuàries. La línia creua la senda en quatre punts i serà afectada pel trànsit de vehicles i maquinària. Per l'escassa entitat de les obres, la seua duració i el tipus de vehicles i maquinària usats, s'estima que l'afecció a aquesta via pecuària serà no significativa i no necessita accions correctores.  
- Apilaments de materials. Durant les obres es produiran apilaments de terra vegetal, de matèries primeres i de residus, que poden afectar la flora, la fauna associada, el sòl i fins i tot l'escolament superficial i el paisatge. Amb les mesures preventives previstes, s'evitarà la proximitat a llits i vies pecuàries, les zones inclinades i cobertes de vegetació, la qual cosa reduirà significativament l'impacte negatiu que pogueren ocasionar. En finalitzar l'obra, s'eliminaran els apilaments, restituint la terra vegetal i eliminant els apilaments.  
- Residus. Com a residus s'inclouen les terres sobrants, restes de materials que no hagen sigut usats i residus procedents de la neteja d'abocaments accidentals produïts durant les obres. No s'esperen grans volums i no es necessiten instal·lacions auxiliars, i no s'usaran materials susceptibles de generar residus perillosos. Els residus s'entregaran a gestors autoritzats.  
- Manteniment. Durant les labors de manteniment es produiran alteracions per pols i soroll produïdes puntualment pel trànsit de vehicles per raons d'avaries o manteniment de vehicles. El Decret 150/2010, de 24 de setembre, estableix el tractament de la vegetació en la zona de protecció de les línies elèctriques aèries d'alta tensió al seu pas per terrenys forestals. Aquesta acció pot tindre efectes negatius de baixa intensitat sobre la flora, la fauna i el paisatge, però és una norma d'obligat compliment que redueix el risc d'incendi en la zona forestal, per la qual cosa no es considera aplicar mesures suplementàries.  
  
5. Pla de vigilància ambiental.  
L'estudi d'impacte ambiental conté un programa de vigilància ambiental amb els objectius definits en les accions a realitzar en les diferents fases del projecte.  
  
Consideracions jurídiques  
El projecte està subjecte a avaluació d'impacte ambiental ordinària, d'acord amb l'article 7.1.a de la Llei 21/2013, de 9 de desembre, en concordança amb l'annex I (epígraf 9.a.6).  
L'expedient ha observat els tràmits previstos en la secció 1a, capítol II del títol 2 de la Llei 21/2013, de 9 de desembre, d'avaluació ambiental, i en les altres disposicions que li són aplicables.  
L'article 13 del Decret 176/2020, de 30 d'octubre, del Consell, d'aprovació del Reglament orgànic i funcional de la Conselleria d'Agricultura, Desenvolupament Rural, Emergència Climàtica i Transició Ecològica, atribueix a la Direcció General de Qualitat i Educació Ambiental la competència sobre l'avaluació d'impacte ambiental de projectes.  
  
Per tot l'anterior, a proposta del Servei d'Avaluació d'Impacte Ambiental i amb el vistiplau del subdirector general de Qualitat i Educació Ambiental, fent ús de les atribucions que ostente, resolc:  
  
  
Primer  
Estimar acceptable, únicament a efectes ambientals i sense perjudici de l'obtenció prèvia de les autoritzacions sectorials que li siguen aplicables, el Projecte de nova línia mixta de mitjana tensió a 20 kV de titularitat particular per a subministrament a pou Toyuelo II, promogut per la Comunitat de Regants Aguas de Cheste-Chiva a Gestalgar, sempre que aquest es desenvolupe d'acord amb el que s'estableix en l'estudi d'impacte ambiental, el projecte tècnic i la resta de documentació que hi ha en l'expedient.  
En els termes previstos en l'article 43 de la Llei 21/2013, de 9 de desembre, aquesta declaració d'impacte ambiental perdrà la seua vigència i cessarà en la producció dels efectes que li són propis si, una vegada publicada en el Diari Oficial de la Generalitat Valenciana, no s'haguera començat l'execució del projecte en el termini de quatre anys. A aquest efecte, el promotor notificarà a l'òrgan ambiental el començament de les obres.  
  
Segon  
D'acord amb el que es preveu en l'article 41 de la Llei 21/2013, de 9 de desembre:  
a) Ordenar la publicació d'aquesta declaració d'impacte ambiental en el Diari Oficial de la Generalitat Valenciana, així com en la seu electrònica.  
b) La present declaració d'impacte ambiental no serà objecte de recurs, sense perjudici dels que, si escau, siguen procedents en la via administrativa i judicial contra l'acte pel qual s'autoritza el projecte.  
  
Tercer  
L'òrgan substantiu haurà de tindre degudament en compte, en el procediment d'autorització del projecte, l'avaluació d'impacte ambiental efectuada, atesos els criteris establits en l'article 42 de la Llei 21/2013, de 9 de desembre, referits tant al contingut de l'autorització com a la publicitat de la decisió.  
  
València, 1 de juny de 2023.- El director general de Qualitat i Educació Ambiental: Joan Piquer Huerga.»